Cesa ëd San Dumini (Sien-a)

L'amponenta cesa an mon ëd San Dumini a resta a Sien-a, an piassa San Dumini, an àut dla fontan-a Branda.
Soa architetura a l'é adatà con adrëssa a l'autipian rocos con diferent livej ëd seul.

 La costrussion 
Ant ël cors dël sécol ch'a fà XIII, j'órdin mandiant as son anstalasse an sjë spiuvent ch'a sircondo ël sènter dla sità 'd Sien-a e a l'han ancaminà la costrussion ëd na cesa sempia, a navà ùnica.
Costa-sì a l'ha argionzù le dimension atuaj a l'ancamin dël sécol ch'a fà XIV.

 La strutura esterior 
L'ansem, concepì ant lë stil tradissional dl'architetura sistersensa, a finiss con un còro retilign e a smon dj'element ornamentaj sempi.
Malgré la severità dij materiaj e dla decorassion, la cesa a resta ampressionanta, dzortut për soe dimension.
As armarca, an particolar, l'àuta capela dël còro.

 L'anterior 
L'andrinta dëspujà as compon ëd na sola navà, ch'a finiss con un largh transet e un còro prinsipal quadrà.
Tre capele ëd còro a slongo j'àutre estremità.
Le vëdrià colorà a son dle donassion moderne dël sécol ch'a fà XX.
Le muraje dla navà e cole dle capele a l'han dle piture realisà antra ij sécoj XV e XVII da dij pitor coma Matteo ëd Giovanni, l'architet dël dòm, Francesco ëd Giorgio Martini e Rutilio Manetti.

La capela ëd còro a drita a conten vàire tombe e plache comemorative dë student alman mòrt durant j'epidemìe ëd pest ch'a l'han ravagià Sien-a ant ij sécoj XVI e XVII.

 La Capela dle Vòlte 
Ant la Capela dle Vòlte, ch'a resta a drita dl'intrada, as peul vëdd-se ël ritrat pi antich ëd Catlin-a ëd Sien-a, l'ùnich realisà durant soa vita, piturà antra 'l 1370 e ël 1380 da Andrea Vanni (1322 anviron-1413), un dij sò amis.
La fija a l'é arpresentà con un liri e vestìa dl'àbit dle Mantlà, ëd ters órdin duminican.

 La capela ëd Santa Catlin-a 
Ant ël mes ëd la cesa, a drita, as duverta la Capela ëd Santa Catlin-a, prontà antra 'l 1460 e ël 1488 arlongh ël mur anterior dla veja sacristìa për acheuje la testa dla santa, portà dë scondion da Roma a Sien-a dël 1383 da sò vej diretor ëd cossiensa e confessor, Raimond ëd Capua.
L'arlichiari modern a l'é sarà ant un tabernàcol an màrmol dorà, dë stil Arnassensa.

Le muraje dla capela a son archincà ëd fresch ch'a arpresento la vita ëd santa Catlin-a, euvre amportante dël pitor Giovanni Antonio Bazzi (1477-1549), stranomà Sodoma.
La muraja 'd fond a smon la santa an éstasi e ch'a l'ha un mancament; su cola 'd drita Catlin-a a consola, prima ëd soa esecussion, un condanà a mòrt dit Niccolò ëd Tuldo.
Ëdcò ij doi sant, Luch e Giròni, ch'a archinco l'arch d'intrada dla capela a son dla man ëd Sodoma.
La muraja a snistra, consacrà a la varison ëd na possedùa grassie a l'antërvension ëd Catlin-a, a l'é stàita realisà dël 1593 da Francesco Vanni.

San Dumini